**לזלי ג'ונס** (באנגלית: **Leslie Jones**; נולדה ב-7 בספטמבר 1967) היא שחקנית וקומיקאית אמריקאית, שהייתה חברת צוות השחקנים בתוכנית המערכונים "סאטרדיי נייט לייב". ג'ונס מככבת בפסטיבלי קומדיה, כולל Just for Laughs במונטריאול ופסטיבל הקומדיה של אספן. ב-2010 שודר ספיישל שלה, Problem Child, ברשת שאוטיים. ב-2016 כיכבה ג'ונס בסרט "מכסחות השדים" בתפקיד פטי טולן.

ביוגרפיה
--------

לזלי ג'ונס נולדה בממפיס, טנסי. אביה שירת בצבא, ומשפחתה עברה ממקום למקום בתדירות גבוהה. לבסוף המשפחה השתקעה בלוס אנג'לס, כאשר אביה קיבל עבודה בתחנת הרדיו של סטיבי וונדר, KJLH, כמהנדס אלקטרוניקה. ג'ונס למדה בבית ספר תיכון בלינווד, קליפורניה, שם גם שיחקה כדורסל; אביה הציע לה את הספורט הזה בגלל גובהה, שעומד על 1.83 מטר.

ג'ונס למדה באוניברסיטת צ'פמן עם מלגת כדורסל, והמשיכה את לימודיה בקולורדו סטייט כאשר המאמן שלה עזב את צ'פמן לטובת האוניברסיטה בקולורדו. היא תכננה ללמוד משפטים, אך שינתה את דעתה מספר פעמים, כאשר בינתיים למדה במספר מגמות, כולל חשבונאות, מדעי המחשב ובסופו של דבר בחרה בתקשורת. בצ'פמן, ג'ונס עבדה גם כדי. ג'יי בתחנת הקמפוס. בסיום לימודיה עדיין לא הייתה בטוחה מה היא רוצה לעשות, והיא שקלה את האפשרות של קריירה בכדורסל באירופה.

קריירה
------

### סטנד-אפ

ג'ונס התחילה לעשות סטנד-אפ ב-1987, כשהייתה עוד סטודנטית, כאשר חברה רשמה אותה לתחרות "מי הכי מצחיק בקמפוס?". היא נצחה בתחרות, ובתום לימודיה חזרה ללוס אנג'לס, שם התחילה להופיע במועדונים, בעת שהתפרנסה מעבודות יותר אירעיות. הקומיקאים Mother Love ודייב שאפל עודדו אותה לעבור לניו יורק כדי לחדד את המיומנויות שלה. היא התגוררה שם שנתיים, והופיעה בתוכנית *ComicView* של ערוץ BET, לפני שחזרה ללוס אנג'לס. הייתה לה הופעה ב"קומדי סטור" במערב הוליווד, עליה קיבלה ביקורות שליליות. היא פתחה עבור ג'יימי פוקס, והקהל הגיב בקריאות בוז. פוקס אמר לה שהיא צריכה לצאת ולחיות את החיים כדי שיהיה לה חומר לקומדיה שלה. "את כזה, בת 18, אין לך עדיין מה להגיד. לכי תמצאי עבודה, תפוטרי, תשברי לבבות והלב שלך יישבר.".

ג'ונס המשיכה לעבוד על הקומדיה שלה, ולאט לאט, התחילה לקבל תפקידים בסרטים, תוכניות טלוויזיה, ובפרסומות, ביניהם In the House, Coach, Snap Judgment, Malcolm and Eddie ו-Girlfriends.היא חזרה גם להופיע במועדונים ופסטיבלים: בפסטיבל הקומדיה במונטריאל, הפסטיבל באספן, ובהופעות קומדיה בטלוויזיה - מטעם קומדי סנטרל - Premium Blend ו-Laffapalooza, ב-Def Comedy Jam של HBO, ועוד. ב-2014 הופיעה בסרט Top Five של כריס רוק, והוא זה שהמליץ ללורן מייקלס, המפיק של סאטרדיי נייט לייב, להוסיף אותה לקאסט של התוכנית, כי היא "האישה המצחיקה ביותר שאני מכיר".

### סאטרדיי נייט לייב

בדצמבר 2013, סאטרדיי נייט לייב קיימה יום ליהוק במטרה להוסיף לפחות שחקנית אפרו-אמריקאית אחת לשורותיה, וג'ונס נבחנה. סשיר זמאטה הצטרפה ללהקה כשחקנית, בעוד ג'ונס ולקנדרה טוקס צורפו כתסריטאים. במאי 2014 ג'ונס הופיעה בתוכנית בקטע שצחק על חיי האהבה שלה וכן על הפוטנציאל שלה להרבעת עבדים - הסגמנט גרם למחלוקת ועורר הדים בתקשורת.

לאחר שתי הופעות נוספות בתחילת עונת 2014, ג'ונס צורפה כחברה קבועה לצוות השחקנים באוקטובר 2014, עם הופעת בכורה בפרק שאירח ג'ים קארי. היא הייתה, בגיל 47, האדם המבוגר ביותר להצטרף לקאסט. עם הצטרפותה של ג'ונס, הייתה זו הפעם הראשונה שהיו שתי נשים שחורות בתוכנית באותה העת. בנוסף, העונה ה-40 כללה את המספר הגדול ביותר של שחקנים שחורים משהיו בסדרה אי פעם.

### קולנוע

ב-2014, ג'ונס השתתפה בסרט הראשון שביים כריס רוק, *Top Five*; רוק אמר בראיון, "יש כמה אנשים שבאמת בולטים בסרט. יש מצב שתרצו לראות יותר לזלי ג'ונס."

ב-2015, ג'ונס הופיעה בסרט של ג'אד אפטאו ואיימי שומר, תאונת רכבת; אפטאו ושומר כתבו תפקיד במיוחד עבור ג'ונס לאחר שראו אותה ב-Top Five.

ב-2016, היא כיכבה בסרט הרימייק מכסחות השדים, בתפקיד פטי טולן, לצד מליסה מקארתי, קריסטן וויג, וקייט מקינון. באותה שנה שיחקה בקומדיית הפעולה "מאסטר מיינדס" לצידם של זאק גאליפנאקיס, קריסטן ויג, אוון וילסון וג'ייסון סודייקיס.

### אולימפיאדת 2016

במהלך המשחקים האולימפיים של 2016 בריו דה ז'ניירו, ג'ונס משכה עוקבים רבים במדיה החברתית ובעיתונות כאשר מיצבה עצמה כאוהדת "שרופה" של נבחרת ארצות הברית, דרך פעילות בזמן אמת בטוויטר, והעלאת קטעי וידאו של התגובות שלה למשחקים. כשההתלהבות מג'ונס גברה, עם מאמרים כדוגמת זו בהפינגטון פוסט, שכותרתה "יותר כיף לצפות בג'ונס צופה באולימפיאדה, מאשר לצפות באולימפיאדה", מפיק הטלוויזיה מייק שומאכר, פרסם בטוויטר שכדאי לחבר שלו, ג'ים בל המפיק האחראי על שידורי האולימפיאדה ב-NBC, להוסיף את ג'ונס לצוות הפרשנים של המשחקים; בל הגיב בטוויטר למחרת וביקש מג'ונס להצטרף. היא הסכימה וטסה ריו, שם סיקרה אירועי שחייה, אתלטיקה, התעמלות, וכדורעף חופים עבור NBC.

סוגיית השטיח האדום
------------------

לקראת הקרנת הבכורה של מכסחות השדים, ג'ונס צייצה בטוויטר שאף מעצב אופנה לא מוכן להכין לה שמלה, מכיוון שאין היא עומדת בקנה עם אידיאל היופי ההוליוודי. שותפתה לסרט, מליסה מקארתי גם עמדה בפני דילמה דומה כאשר אף מעצב לא רצה להכין שמלה לאישה שמנה, מה שגרם למקארתי לפתוח ליין בגדים משלה. במקרה של ג'ונס, מעבר לסוגיית המידה המוצהרת, הסברה הייתה שגם גילה וצבע עורה שיחקו תפקיד בהדרה. המעצב העולה הצעיר, כריסטיאן סיריינו, שזכה בעונה הרביעית של פרויקט מסלול, נידב את עצמו למשימה, וכשג'ונס פסעה בשטיח האדום בשמלה שעיצב לה, השניים עשו live tweeting מהאירוע.

התקפות מקוונות
--------------

בעקבות יציאת הסרט מכסחות השדים, ג'ונס הפכה למטרה במטח של התקפות גזעניות ומיזוגיניות בטוויטר. טוויטר הגיבה בנקיטת פעולה נגד מספר משתמשים, כולל סילוקו של הבלוגר הרפובליקני מברייטברט, מיילו ינופולוס, אשר הואשם בארגון המתקפה והסתה נגד ג'ונס. ג'ונס ניסתה להגיב לתוקפים, ואז ניסתה להתעלם - אך כאשר ההתקפות המשיכו, היא הודיעה שהיא עוזבת את טוויטר ב-18 ביולי 2016. ג'ונס התארחה באותו שבוע בתוכנית *Late Night with Seth Meyers*, שם תיארה את החוויה הקשה ועל הפגישה עם מנכ"ל טוויטר ג'ק דורסי. בתגובה יאנופולוס אמר שהוא בעצם הקורבן, וששמו אותו למטרה מכיוון שהוא "הומו שמרן". ג'ונס אמרה ש"חופש הביטוי וביטוי שנאה הם שני דברים שונים".

כעבור חודש, שוב הייתה ג'ונס למטרה. האתר האישי שלה נפרץ, ותוכנו הוחלף בתמונות רישיון הנהיגה והדרכון שלה, סרטון של הגורילה הרמבה (שנהרג בגן החיות בסינסינטי ב-2016) תוך רמיזה גזענית שג'ונס היא גורילה, ותמונות עירום שלכאורה היא המצולמת בהן. ג'ונס הורידה את האתר.

אירועים אלו הביאו תמיכה שופעת מצד סלבריטים, שהשתמשו בהאשטאג LoveForLeslieJ#, בטוויטר ובאינסטגרם כדי לחזק אותה ולהתנגד למתקפות. קווסטלאב הגדיר את מה שקורה לג'ונס כפשעי שנאה. בין מבטאי הסולידריות - פול פייג, גבורי סידיבי, אלן דג'נרס, שרה בניקאסה, אווה דוברני, הילרי קלינטון, קייטי פרי, אוקטביה ספנסר, אנה קנדריק, לינה דנהאם ואחרים.

פילמוגרפיה
----------

### סרטים

| שנה | סרט | תפקיד | הערות |
| --- | --- | --- | --- |
| 1998 | *Sploosh* |  | סרט קצר |
| 1998 | *Does That Make Me a Bad Person?* | Marilyn Dukekne | סרט קצר |
| 2000 | *A Feeling Called Glory* | Vapid Nurse | סרט קצר |
| 2003 | *National Security* | Britney |  |
| 2003 | *A Guy Thing* | Sales Employee |  |
| 2006 | *Repos* | Lay La | קרדיט בשם אנט ג'ונס |
| 2007 | *Gangsta Rap: The Glockumentary* | Mamma Rag |  |
| 2008 | *Internet Dating* | Too Sweett Jones |  |
| 2010 | *Something Like a Business*  | Vanity |  |
| 2010 | *Lottery Ticket* | Tasha |  |
| 2010 | *The Company We Keep* | Beverly Blue |  |
| 2012 | *House Arrest* | Boss Lady |  |
| 2014 | חמשת הראשונים | Lisa |  |
| 2015 | *We Are Family* | Leslie |  |
| 2015 | אסון מהלך | Angry Subway Patron |  |
| 2016 | מכסחות השדים | פטי טולן |  |
| 2016 | מאסטר מיינדס | סוכנת FBI סקאנלון |  |
| 2016 | לשיר | מיז קרול | דיבוב |
| 2019 | אנגרי בירדס - הסרט 2 | זאטה | דיבוב |
| 2021 | מגלה את אמריקה 2 | אמא של לאבל |  |
| 2023 | גוד בורגר 2 (אנ') | שרלוט |  |

### טלוויזיה

| שנה | תוכנית | תפקיד | הערות |
| --- | --- | --- | --- |
| 2000 | *Mermaid* | פקידה | סרט טלוויזיה |
| 2001 | מלאך שחור | מלצרית | פרק: "Boo" |
| 2002 | *The New Beachcombers* | מוד רצ'ט | סרט טלוויזיה |
| 2012 | *Daddy Knows Best* |  | פרק: "Taser" |
| 2013 | *Sullivan & Son* | בובי | פרק: "Acceptance" |
| *The League* |  | פרק: "The Bringer Show" |
| 2014– | סאטרדיי נייט לייב | סקיצות | חברת קאסט ותסריטאיתמועמדת לפרס תסריטאות קומדיה של גילדת התסריטאים האמריקאית (2015) |
| 2014 | עובדים מצטיינים | לינט | פרק: "The One Where the Guys Play Basketball and Do the Friends Title Thing" |
| 2015 | *The Awesomes* | Silent But Deadly | פרק: "The Final Showdown", מדבבת |
| 2016 | הרשימה השחורה |  | פרק: "Lady Ambrosia" |
| 2022 - 2023 | לו הייתי פיראט | ג'קי הספרדית | 5 פרקים |

קישורים חיצוניים
----------------

ויקישיתוף מדיה וקבצים בנושא **לזלי ג'ונס** בוויקישיתוף
* 

* אתר האינטרנט הרשמי של לזלי ג'ונס
* לזלי ג'ונס, ברשת החברתית פייסבוק

* לזלי ג'ונס, ברשת החברתית אקס (טוויטר)

* לזלי ג'ונס, ברשת החברתית אינסטגרם

* לזלי ג'ונס, ברשת החברתית טיקטוק

* לזלי ג'ונס, במסד הנתונים הקולנועיים IMDb (באנגלית)

* לזלי ג'ונס, באתר Rotten Tomatoes (באנגלית)

* לזלי ג'ונס, באתר MusicBrainz (באנגלית)

הערות שוליים
------------

1. ↑  "Leslie Jones Biography: Actress, Comedian (1967–)".
2. 1 2 3 4 5 6  Downs, Gordon (November 3, 2011).
3. 1 2 3  Gardenswartz, Noah (March 15, 2010).
4. ↑  "Jane Fonda/Leslie Jones/Kay Cannon".
5. 1 2  Marantz, Andrew (January 4, 2016).
6. ↑  Gay, Verne (October 20, 2014).
7. 1 2 3 4 5  "Leslie Jones: Comedian At Work".
8. ↑  "BIOGRAPHY", Leslie Jones official website.
9. ↑  Leslie Jones Talks Childhood Insecurities About Her Looks – and How She Found Her Confidence, Emily Strohm, People, July 14 2016
10. ↑  McCarthy, Sean L. (March 2, 2010).
11. ↑  "'SNL' Adds Two Black Writers, LaKendra Tookes And Leslie Jones, After Hiring Black Cast Member (VIDEO)".
12. ↑  "'SNL' Writer Leslie Jones Defends Controversial Slave Sketch (VIDEO)".
13. ↑  Leslie Jones Named ‘Saturday Night Live’ Cast Member, Deadline, October 20 2014
14. ↑  "Interview: Chris Rock Talks His New Movie and Racist Fraternities: "The Girls Scare Me More Than the Guys", Complex, Tharpe Frazier, March 19, 2015.
15. ↑  "Leslie Jones Is Awesome, So Obviously Her New Yorker Profile Is Too", E. Alex Jung, Vulture, 28 December 2015
16. ↑  "Meet Your All-Female 'Ghostbusters'!", Nellie Andreeva, Bloody Disgusting, October 20 2014
17. ↑  Leslie Jones’ Olympics Tweets Are So Intense, NBC Invited Her to Rio, Matthew Dessem, Slate, August 7 2016
18. ↑  Only One Designer Was Willing to Dress Leslie Jones for Her Ghostbusters Premiere, Patricia Garcia, Vogue, June 29 2016
19. ↑  Leslie Jones Says No Designers Will Dress Her For The Ghostbusters Premiere, DListed, June 29 2016
20. ↑  *Watch Late Night with Seth Meyers Highlight: Leslie Jones on Her Twitter Trolls - NBC.com* (באנגלית אמריקאית), נבדק ב-2020-03-25
21. ↑  Peter Sblendorio, Leslie Jones’ website hacked, with nude photos and personal information exposed, nydailynews.com
22. ↑  #LoveForLeslieJ Trends On Twitter After "Ghostbusters" Backlash, Vibe, ‏2016-07-20 (באנגלית)
23. ↑  ?NG Shamen, these acts against leslie jones....are sickening. its racist & sexist. it's disgusting. this is hate crimes. this aint "kids joshing round", @questlove, ‏2016T10:49 (באנגלית)

| פרס הסרטים והטלוויזיה של MTV להופעה הקומית הטובה ביותר |
| --- |
| 

|  |
| --- |
| בילי קריסטל (1992) ‏•‏‏ רובין ויליאמס (1993) ‏•‏‏ רובין ויליאמס (1994) ‏•‏‏ ג'ים קארי (1995) ‏•‏‏ ג'ים קארי (1996) ‏•‏‏ ג'ים קארי (1997) ‏•‏‏ ג'ים קארי (1998) ‏•‏‏ אדם סנדלר (1999) ‏•‏‏ אדם סנדלר (2000) ‏•‏‏ בן סטילר (2001) ‏•‏‏ ריס וית'רספון (2002) ‏•‏‏ מייק מאיירס (2003) ‏•‏‏ ג'ק בלאק (2004) ‏•‏‏ דסטין הופמן (2005) ‏•‏‏ סטיב קארל (2006) ‏•‏‏ סשה ברון כהן (2007) ‏•‏‏ ג'וני דפ (2008) ‏•‏‏ ג'ים קארי (2009) ‏•‏‏ זאק גאליפנאקיס (2010) ‏•‏‏ אמה סטון (2011) ‏•‏‏ מליסה מקארתי (2012) ‏•‏‏ ג'ונה היל (2014) ‏•‏‏ צ'נינג טייטום (2015) ‏•‏‏ ראיין ריינולדס (2016) ‏•‏‏ ליל ריי הווארי (2017) ‏•‏‏ טיפאני האדיש (2018) ‏•‏‏ דן לוי (2019) ‏•‏‏ לזלי ג'ונס (2021) ‏•‏‏ ראיין ריינולדס (2022) ‏•‏‏ אדם סנדלר (2023) |

 |

|  |  |
| --- | --- |
| בקרת זהויות עריכת הנתון בוויקינתונים | 
* ISNI: 0000 0004 4781 2524
* LCCN: no2015040315
* MusicBrainz: aff0bbf7-805b-4154-aa64-c9b12475e63e
* SUDOC: 256301271
* VIAF: 2358149108678068780004
* WorldCat (עם VIAF): 2358149108678068780004

 |